[{"text_idx": "#000000", "text": "Urretxu-Zumarraga ikastola beti bezain gazte"}, {"text_idx": "#000001", "text": "Arantxa Urrate eta bere ikasleak 1960ko hamarkadan."}, {"text_idx": "#000002", "text": "Urretxu-Zumarraga ikastolak 50 urte bete ditu, baina beti bezain gazte jarraitzen du. 1967an herriko guraso talde batek, pasiotarren laguntzarekin, egitasmo berritzaile bat jarri zuen abian:?euskara eta hezkuntza eredu modernoa zituen ardatz. Ordutik, ikastolak beti eutsi dio bere izpirituari: beti gazte, beti berritzaile. Hala, egun hamaika erronka ditu eskuartean: konfiantzaren pedagogia hezkuntza ereduaren ezarpena, eraikinaren zaharberritzea, bullying-aren aurkako KiVa programa, Kilometroak 2018 festaren antolaketa, 50. urteurreneko ekitaldiak..."}, {"text_idx": "#000003", "text": "Urteurrenari dagokionez, dagoeneko makina bat ekitaldi egin dituzte:?Urretxuko jaietako pregoia irakurri zuten, Pirritx, Porrotx eta Marimototsekin Irri Banda ikuskizuna egin zuten, maiatzean mendi irteera egin dute..."}, {"text_idx": "#000004", "text": "Hurrengo ekitaldiak irailean izango dira: urteurrenaren amaiera Kilometroak festaren antolaketaren hasierarekin lotu behar dute. Lekukoa On\u0303atin hartuko dute, irailaren 24an. Ondoren urteurreneko liburua aurkeztuko dute eta argazki zaharren erakusketa egingo dute. Liburuaren ardatza ikastolaren historia markatu duten egitasmoak dira: pedagogia, hezkuntza materiala, udalekuak, mendi irteerak..."}, {"text_idx": "#000005", "text": "Azken ospakizuna, nagusia, On\u0303atiko Kilometroak festaren ondorengo asteburuan egingo dute: lekukoa aurkeztuko dute eta ikasle ohien bazkaria egingo dute. Helburua, urteurrenari amaiera ematea eta Kilometroak festaren antolaketa lanari hasiera ematea da."}, {"text_idx": "#000006", "text": "Izan ere, bazkariaren ondoren, Kilometroak festa antolatzeari ekingo diote. \u00abLehen lana koordinatzaileak izendatzea izaten da. Bata elkarteak izendatzen du eta bestea ikastolak. Deialdia egin genuen eta hamabost bat curriculum jaso genituen. Ondoren, talde bat eratu genuen arduraduna izendatzeko. Urretxu-Zumarraga ikastolak izendatutako koordinatzailea Aitor Gabirondo de la Hera da. Gure ikasle ohia da eta ikastolan ordezkapenak egin izan ditu. Ikastolen elkartearen koordinatzailea, berriz, azken urteotan bezala, Mikel Egibar izango da\u00bb, aurreratu du Montse Alkorta ikastolako zuzendariak."}, {"text_idx": "#000007", "text": "1980ko hamarkadako mendi irteera bat."}, {"text_idx": "#000009", "text": "Gurasoak ilusio handia dutela gehitu du. \u00abGuraso asko ikasleak ziren 2002an Kilometroak antolatu genuenean eta oso oroitzapen polita dute. Orain, ordea, urte guztian lan egitea tokatuko zaie\u00bb."}, {"text_idx": "#000010", "text": "Aurten, urteurrena ospatu eta Kilometroak festa antolatzen hasteaz gain, eraikina zaharberritzeko obra hasi dute. \u00abAurreko arauetan fraideek katekesia emateko erabiltzen zuten eraikina botatzea aurreikusten zen eta orain, berriz, eraikin hori guri utziko digute. Obra apirilaren 24an hasi genuen\u00bb, azaldu du Alkortak."}, {"text_idx": "#000011", "text": "Lehen fasean udalak utziko dien eraikina eta idazkaritzaren solairua berrituko dituzte. \u00abPlangintza jarraituz, lanak udalak utzi digun eraikinean hasi ditugu. Ikasleek oporrak hartzen dituztenean, idazkaritzaren solairuan hasiko gara. Lehen faseko lanak irailerako amaituko dira\u00bb."}, {"text_idx": "#000012", "text": "Udalak utzitako eraikinean haurreskola, idazkaritza, areto nagusia... kokatuko dituzte. Egun idazkaritza dagoen solairuan, berriz, Haur Hezkuntzako haurrak egongo dira. Lehenengo faseko lanak Altuna eta Uria enpresak egingo ditu."}, {"text_idx": "#000014", "text": "Zaharberritzea ikastolaren hezkuntza eredu berria kontuan hartuta egingo da:?konfiantzaren pedagogia du izena. Eredu hau ezarri ahal izateko, gela klasikoak desagertu egingo dira. Espazioek irekitzeko eta ixteko aukera emango dute, talde ezberdinek besteekin lan egiteko aukera eduki dezaten. Bestalde, ikasgelak pasillotik ikusiko dira. \u00abIkasleei, bere ahalmena garatzeko, erronkak planteatuko dizkieten instalazioak egongo dira. Mugitzea, pentsatzea... sustatuko dute\u00bb, amaitu du Alkortak."}, {"text_idx": "#000016", "text": "Organoa, gazteetatik geroz eta gertuago"}]